b"\n_START_ARTICLE_\nSMERSJ\n_START_SECTION_\nBaggrund\n_START_PARAGRAPH_\nOrganisationens forg\xc3\xa6ngere blev etableret den 3. februar 1941, da NKVD oprettede lignende afdelinger indenfor h\xc3\xa6ren og marinen. 2. verdenskrig br\xc3\xb8d for alvor ud for Sovjetunionens vedkommende, da den tyske Operation Barbarossa l\xc3\xb8b af stablen den 22. juni samme \xc3\xa5r. Afdelingerne blev flyttet tilbage under NKVDs kontrol i januar 1942.\n_START_SECTION_\nDel af det statslige sikkerhedsapparat\n_START_PARAGRAPH_\nEfterh\xc3\xa5nden som krigens gang rykkede frontlinjerne tilbage p\xc3\xa5 de tidligere tysk-besatte omr\xc3\xa5der, opstod der et behov for en anden type opgaver, da antallet af partisan- og sabotageaktioner mod Den R\xc3\xb8de H\xc3\xa6r blev hyppigere. Af den grund blev SMERSJ oprettet den 15. april 1943 med de ovenforn\xc3\xa6vnte opgaver. Viktor Semjonovitsj Abakumov var leder for organisationen og rapporterede direkte til Lavrentij Berija og ikke igennem Den R\xc3\xb8de H\xc3\xa6rs milit\xc3\xa6re kommandovej.\n_START_SECTION_\nEfter 2. verdenskrig\n_START_PARAGRAPH_\nAt tjenesten ikke var underlagt h\xc3\xa6ren understregedes ogs\xc3\xa5 af, at man fortsatte operationerne efter krigen med \xc3\xb8get fokus p\xc3\xa5 kontraspionage. Til trods for flere reorganiseringer og den officielle nedl\xc3\xa6ggelse i 1946 eksisterede enheder fra det oprindelige SMERSJ op til 1950'erne. Enhederne var endda s\xc3\xa6rligt aktive under Koreakrigen.\n_START_SECTION_\nI popul\xc3\xa6rfiktion\n_START_PARAGRAPH_\nI James Bond-b\xc3\xb8gerne optr\xc3\xa6der SMERSJ for f\xc3\xb8rste gang i Casino Royale, hvor organisationen viser sig at v\xc3\xa6re Le Chiffres arbejdsgiver. Den optr\xc3\xa6der igen i Live and Let Die, From Russia with Love og Goldfinger._NEWLINE_I filmene forvandledes SMERSJ fra b\xc3\xb8gernes verden stort set til SPECTRE og optr\xc3\xa6der f\xc3\xb8rste gang i From Russia with Love. Derudover n\xc3\xa6vnes tjenesten i The Living Daylights som genopst\xc3\xa5et og p\xc3\xa5 jagt efter nye spioner. Dette viser sig dog at v\xc3\xa6re et vildspor."